Ο **Αλέξης Μητρόπουλος** είναι Έλληνας νομικός-εργατολόγος και πανεπιστημιακός.

Νεανικά χρόνια
--------------

Γεννήθηκε το 1952 στον Πύργο Ηλείας. Ως μαθητής και ως φοιτητής δραστηριοποιήθηκε κατά της Χούντας των Συνταγματαρχών, ενώ είχε φυλακιστεί από το καθεστώς για τις απόψεις του. Σπούδασε Νομική, Φιλοσοφία στο Εθνικό και Καποδιστριακό Πανεπιστήμιο Αθηνών και Πολιτικές Επιστήμες στο Πάντειο Πανεπιστήμιο, ενώ πραγματοποίησε μεταπτυχιακές σπουδές στο Παρίσι και στο Βελιγράδι. Από την αρχή της Μεταπολίτευσης εντάχθηκε στο ΠΑΣΟΚ. Πήρε διδακτορικό στο Πανεπιστήμιο του Βελιγραδίου ενώ δίδαξε στο *Ινστιτούτο Αυτοδιαχείρισης* *Έντβαρντ Καρντέλι* της Λιουμπλιάνας.

Διακυβέρνηση του ΠΑΣΟΚ
----------------------

Την περίοδο 1981-1985 ορίστηκε από την πρώτη κυβέρνηση Ανδρέα Παπανδρέου Ειδικός Σύμβουλος του Υπουργείου Εργασίας και ασχολήθηκε με τους τομείς κοινωνικής και εργατικής πολιτικής. Ήταν εκλεγμένο μέλος της Κεντρικής Επιτροπής του ΠΑΣΟΚ, ενώ παράλληλα δίδασκε Εργατικό Δίκαιο στη Νομική Σχολή Αθηνών. Το 1986 διαφώνησε με τη νέα πολιτική λιτότητας της δεύτερης κυβέρνησης Παπανδρέου και διαγράφηκε από το ΠΑΣΟΚ μαζί με την αριστερή τάση της ΠΑΣΚΕ, που οργανώθηκε σε νέα συνδικαλιστική κίνηση, τη Σοσιαλιστική Συνδικαλιστική Εργατοϋπαλληλική Κίνηση. Στις αρχές της δεκαετίας του '90 επέστρεψε στο ΠΑΣΟΚ.

Ένταξη στο ΔΗΚΚΙ και εναντίωση στην ΟΝΕ
---------------------------------------

Το 1996 ο Μητρόπουλος θα αποχωρήσει από το ΠΑΣΟΚ, διαφωνώντας για άλλη μια φορά με την κυβερνητική πολιτική του, για να προσχωρήσει στο νεοϊδρυθέν Δημοκρατικό Κοινωνικό Κίνημα. Στις εκλογές του 1996 ήταν υποψήφιος με το ΔΗΚΚΙ, χωρίς ωστόσο να καταφέρει να εκλεγεί. Στα τέλη της δεκαετίας του '90 θα επανέλθει στο ΠΑΣΟΚ. Εντούτοις, θα συνεχίσει να διαφωνεί με την πολιτική του, κυρίως με την ένταξη της Ελλάδας στην Οικονομική και Νομισματική Ένωση, συμμετέχοντας ενεργά στην *Επιτροπή δημοψηφίσματος του Μάαστριχτ* μαζί με άλλες αριστερές δυνάμεις και προσωπικότητες που διαφωνούσαν με τις κατευθύνσεις της συνθήκης του Μάαστριχτ.

Τοπική Αυτοδιοίκηση και εναντίωση στο Μνημόνιο
----------------------------------------------

Το 2010 ο Αλέξης Μητρόπουλος εκφράζει τη νέα διαφωνία του με την κυβέρνηση Γιώργου Παπανδρέου. Αποφασίζει -παρά την ιδιότητά του ως μέλος του Εθνικού Συμβουλίου του ΠΑΣΟΚ- να συμμετάσχει στις δημοτικές και περιφερειακές εκλογές με το συνδυασμό *Αττική Συνεργασία-Όχι στο Μνημόνιο*, υποστηριζόμενος από το Συνασπισμό και από αριστερές συσπειρώσεις προερχόμενες από το ΠΑΣΟΚ, αποσπώντας ποσοστό 6,23%. Παράλληλα διαγράφεται από το ΠΑΣΟΚ. Το Νοέμβριο της ίδιας χρονιάς θα συμμετάσχει στην ίδρυση της *Ένωσης για την Υπεράσπιση της Εργασίας και του Κοινωνικού Κράτους*.

Μετακίνηση στον ΣΥΡΙΖΑ
----------------------

Το 2012, ο Αλέξης Μητρόπουλος αποχώρησε από το ΠΑΣΟΚ, εξ αιτίας διαφωνιών σχετικά με τις συμβάσεις που υπέγραψε η Ελληνική κυβέρνηση με τους Ευρωπαίους δανειστές της, για τη χρηματοδότηση της χώρας. Μαζί με άλλα πρώην μέλη του ΠΑΣΟΚ, όπως ο Παναγιώτης Κουρουμπλής και η Σοφία Σακοράφα, μετακινήθηκαν στον Συνασπισμό Ριζοσπαστικής Αριστεράς (ΣΥΡΙΖΑ). Στις εκλογές του Μαΐου 2012, ήταν υποψήφιος με τον ΣΥΡΙΖΑ στην εκλογική περιφέρεια Αττικής.

Εξελέγη βουλευτής με τον ΣΥΡΙΖΑ, τόσο στις δύο εκλογικές αναμετρήσεις του 2012 όσο και σε αυτή του Ιανουαρίου του 2015. Κατά τη διάρκεια της βουλευτικής του θητείας, ήταν μέλος διαφόρων επιτροπών της Βουλής, ενώ την περίοδο μεταξύ 6 Φεβρουαρίου 2015 και 3 Οκτωβρίου 2015 διετέλεσε Α΄ Αντιπρόεδρος της Βουλής. Όμως στις εκλογές του Σεπτεμβρίου 2015 έμεινε εκτός των λιστών του ΣΥΡΙΖΑ, λόγω της διαφωνίας που είχε στη στήριξη και υπερψήφιση νομοσχεδίων που έφερε στη Βουλή η κυβέρνηση, αλλά και εξαιτίας περίπτωσης φοροδιαφυγής για την οποία κατηγορήθηκε. Λίγους μήνες αργότερα, τον Δεκέμβριο του 2015, η Εισαγγελέας Πρωτοδικών Ελένη Τουλουπάκη άσκησε ποινικές διώξεις εναντίον του για φοροδιαφυγή και ξέπλυμα βρώμικου χρήματος.

Δημιουργία νέου κόμματος
------------------------

Το 2016 ο Αλέξης Μητρόπουλος ανήγγειλε τη δημιουργία δικού του κόμματος με όνομα «ΕΝΥΠΕΚΚ-Κοινωνική Συνεννόηση». Σήμερα είναι Πρόεδρος της πολιτικής κίνησης "Όρθια Ελλάδα", η οποία δημιουργήθηκε με πρωτοβουλία της ΕΝΥΠΕΚΚ (Ένωση για την Υπεράσπιση της Εργασίας και του Κοινωνικού Κράτους).

Άλλα στοιχεία
-------------

Ο Αλέξης Μητρόπουλος είναι επίκουρος Καθηγητής στο Τμήμα *Πολιτικής Επιστήμης και Δημόσιας Διοίκησης* του ΕΚΠΑ. Είναι νυμφευμένος με την πανεπιστημιακό Αιμιλία Παπάζογλου-Μητροπούλου και έχουν τρία παιδιά.

Έχει συγγράψει είτε σε ατομικό είτε σε συλλογικό επίπεδο, αρκετά βιβλία σχετικά κυρίως με το εργατικό δίκαιο και την πολιτική.

Παραπομπές
----------

1. ↑  «ΕΚΠΑ: Τμήμα Πολιτικής Επιστήμης και Δημόσιας Διοίκησης - Αλέξιος Μητρόπουλος». *www.pspa.uoa.gr*. Αρχειοθετήθηκε από το πρωτότυπο στις 1 Απριλίου 2017. Ανακτήθηκε στις 27 Αυγούστου 2016.
2. 1 2  «Μητρόπουλος Αλέξης - Βιογραφικό». *www.eklogika.gr*. Αρχειοθετήθηκε από το πρωτότυπο στις 11 Οκτωβρίου 2015. Ανακτήθηκε στις 27 Αυγούστου 2016.
3. ↑  Παπούλιας, Φώτης (2005-07-24). «ΑΛΕΞΗΣ ΜΗΤΡΟΠΟΥΛΟΣ - Ο σύμβουλος-σταρ για τα εργασιακά». *Ελευθεροτυπία*. Αρχειοθετήθηκε από το πρωτότυπο στις 2009-04-02.. Ανακτήθηκε στις 2016-06-28.
4. ↑  Χασαπόπουλος, Νίκος (2013-03-16). «Ο εργατολόγος που έγινε πλούσιος από τους φτωχούς». *Το Βήμα*.. Ανακτήθηκε στις 2016-08-28.
5. ↑  Ντρέκος, Αντώνης (10 Οκτωβρίου 2010). «Μια άγνωστη πλευρά του Αλέξη Μητρόπουλου». *Η Αυγή*. Αρχειοθετήθηκε από το πρωτότυπο στις 2011-11-25.. Ανακτήθηκε στις 2016-08-28.
6. ↑  «Στις Βρυξέλλες για το Δημοψήφισμα». *Ριζοσπάστης*. 1997-05-20.. Ανακτήθηκε στις 2016-08-28.
7. ↑  «Τον Αλέξη Μητρόπουλο προτείνουν "Νέος Αγωνιστής", "Δημοκρατική Συνεννόηση" και 'Ένωση"». *Η Αυγή*. 2010-09-11. Αρχειοθετήθηκε από το πρωτότυπο στις 2010-11-26.. Ανακτήθηκε στις 2016-08-28.
8. ↑  Αποτελέσματα Αυτοδιοικητικών Εκλογών 2010 - Περιφέρεια Αττικής. *Υπουργείο Εσωτερικών και Ηλεκτρονικής Διακυβέρνησης*. Αρχειοθετήθηκε από το πρωτότυπο στις 20 Ιουλίου 2017. Ανακτήθηκε στις 28 Αυγούστου 2016.
9. ↑  «Εκτός ΠΑΣΟΚ ο Αλέξης Μητρόπουλος και ο Γιάννης Δημαράς». *tvxs.gr*. 2010-09-15.. Ανακτήθηκε στις 2016-08-28.
10. ↑  «Ο Αλ. Μητρόπουλος παρουσιάζει την Ένωση για την Υπεράσπιση της Εργασίας και του Κοινωνικού Κράτους». *Η Αυγή*. 2010-11-30. Αρχειοθετήθηκε από το πρωτότυπο στις 2011-11-25.. Ανακτήθηκε στις 2016-08-28.
11. ↑  Ανουσάκη, Τιτίκα (2013-11-19). «Η «μετακόμιση» του ΠΑΣΟΚ στον ΣΥΡΙΖΑ... συνεχίζεται». *newpost.gr*. Αρχειοθετήθηκε από το πρωτότυπο στις 2016-08-28.. Ανακτήθηκε στις 2016-08-28.
12. ↑  «Υποψήφιος με το ΣΥΡΙΖΑ ο Αλέξης Μητρόπουλος». *www.newsbomb.gr*. 2012-04-11.. Ανακτήθηκε στις 2016-08-28.
13. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Μητρόπουλος Παναγιώτη Αλέξιος». *www.hellenicparliament.gr*. Ανακτήθηκε στις 28 Αυγούστου 2016.
14. ↑  «Διατελέσαντες Αντιπρόεδροι - Αλέξιος Παναγιώτη Μητρόπουλος». *www.hellenicparliament.gr*. Ανακτήθηκε στις 28 Αυγούστου 2016.
15. ↑  «Διατελέσαντες Αντιπρόεδροι - Βουλή των Ελλήνων». *www.hellenicparliament.gr*. Ανακτήθηκε στις 28 Αυγούστου 2016.
16. ↑  «Εκλογές 2015: Εκτός λίστας ΣΥΡΙΖΑ ο Αλέξης Μητρόπουλος». *www.newsbomb.gr*. 2015-08-30.. Ανακτήθηκε στις 2016-08-28.
17. ↑  Ξυνού, Αντωνία (2015-12-04). «Κατηγορούμενος για κακουργήματα ο Αλέξης Μητρόπουλος». *news247.gr*.. Ανακτήθηκε στις 2016-08-28.
18. ↑  «Κόμμα και ο Αλέξης Μητρόπουλος». *Press Publica*. 13 Οκτωβρίου 2016. Αρχειοθετήθηκε από το πρωτότυπο στις 17 Νοεμβρίου 2016. Ανακτήθηκε στις 20 Μαΐου 2019.
19. ↑  «Αρχική - Όρθια Ελλάδα». Αρχειοθετήθηκε από το πρωτότυπο στις 1 Απριλίου 2019. Ανακτήθηκε στις 20 Μαΐου 2019.
20. ↑  «ΕΝΥΠΕΚΚ – Ένωση για την Υπεράσπιση της Εργασίας και του Κοινωνικού Κράτους». Ανακτήθηκε στις 20 Μαΐου 2019.
21. ↑  «Αλέξης Π. Μητρόπουλος». *www.biblionet.gr*. Ανακτήθηκε στις 28 Αυγούστου 2016.

Εξωτερικοί σύνδεσμοι
--------------------

* Προσωπική ιστοσελίδα Αλέξη Μητρόπουλου
* Η σελίδα του Αλέξη Μητρόπουλου στον ιστότοπο του Πανεπιστημίου Αθηνών Αρχειοθετημένο αντίγραφο

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 8824308
* **ΕΒΕ**: 275145
* **AA**: 4418
* **BiblioNet**: **21810**
* LCCN: n85174984
* ISNI: 0000 0000 8355 528X
* GND: 10316863X

 |

 |